ত্রিনিদাদের ক্রিওল ভাষায় লেখা গল্প জিতে নিয়েছে এ বছরের কমনওয়েলথ শর্ট স্টোরি প্রাইজ। কেভিন জ্যারেড হোসেনের গল্পটির নাম প্যাসেজ। ত্রিনিদাদের প্রত্যন্ত অনাবাদি এলাকায় বসবাসরত এক পরিবারের মৃত শিশু দাহ করার সত্য ঘটনায় অনুপ্রাণিত হয়ে হোসেন এ গল্প লেখেন। ঘটনাটি হোসেন শোনেন ১৫ বছর বয়সে। হোসেনকে ক্যারিবীয় অঞ্চল এবং সার্বিকভাবে বিজয়ী ঘোষণা করা হয়েছে। সম্প্রতি সাইপ্রাসে এক অনুষ্ঠানে হোসেনের হাতে পুরস্কারের পাঁচ হাজার পাউন্ডের চেক তুলে দেওয়া হয়। এর আগে ২০১৫ সালে তিনি এই পুরস্কারে ক্যারিবীয় অঞ্চলের সেরা নির্বাচিত হন। কমনওয়েলথভুক্ত দেশগুলোর লেখকদের অপ্রকাশিত গল্পের ওপর এ পুরস্কার দেওয়া হয়। এ বছর ৪৮টি দেশ থেকে বাংলা, চীনা, ইংরেজি, মালয়, পর্তুগিজ, সামোয়ান, সোয়াহিলি, তামিলসহ বিভিন্ন ভাষার পাঁচ হাজার ১৮২টি গল্প জমা পড়ে পুরস্কার কমিটির কাছে। এ যাবৎ কেভিন জ্যারেড হোসেনের তিনটি উপন্যাস প্রকাশিত হয়েছে। এর মধ্যে দ্য বিস্ট অব কুকুইয়ো উপন্যাসটি ক্যারিবীয় সাহিত্যের বার্ট অ্যাওয়ার্ড জয় করে। এ বছর অন্যান্য অঞ্চল থেকে যেসব গল্প কমনওয়েলথ শর্ট স্টোরি বিজয়ী হয়েছে সেগুলো হচ্ছেআফ্রিকা থেকে নাইজেরীয়-জার্মান লেখক এফুয়া ট্রায়োরের ট্রু হ্যাপিনেস, প্যাসিফি অঞ্চল থেকে সামোয়ার জেনি-বেনেট টুইয়োনেটোয়ার ম্যাটালাসি, ইউরোপ ও কানাডা অঞ্চল থেকে ব্রিটেনের লিন্ডা ক্লার্কের গিলিস মাম।